Imtella' Mejju 17, 2021 Fil-Lvant Nofsani, kompliet tiħrax il-vjolenza bejn il-Palestinjani u l-Iżraeljani fit-tieni ġimgħa mindu bdew l-attakki bejn iż-żewġ naħat. L-ajruplani tal-qawwiet Iżraeljani wettqu għexieren ta' attakki mill-ajru f'Gaza. Fil-mira tal-Iżraeljani mini tal-Hamas u residenzi ta' uffiċjali għoljin tal-Hamas. L-Iżrael qal li wettaq dawn l-attakki b'reazzjoni għall-attakki mill-militanti tal-Hamas li ntqal sparaw iktar minn 300 rocket lejn in-naħa ta' isfel tal-pajjiż. Hu stmat li s'issa nqatlu iktar minn 200 Palestinjan fosthom uffiċjal għoli tal-Grupp Iżlamiku Palestinjan. Fost il-mejtin: mas-60 tifel u tifla u 35 mara. Iktar minn 1,300 persuna ġew irrapportati li għandhom diversi ġrieħi. Fuq in-naħa Iżraeljana: konfermati mejta 10. F'seduta virtwali tal-Kunsill tas-Sigurtà tan-Nazzjonijiet Magħquda, iż-żewġ naħat bdew jippuntaw is-swaba' lejn xulxin dwar is-sitwazzjoni mwiegħra li jinsab ir-reġjun. Il-Ministru Palestinjan għall-Affarijiet Barranin, Riyad al-Malki, akkuża lill-Iżrael b'reati ta' gwerra u kontra l-umanità filwaqt li r-Rappreżentant Permanenti tal-Iżrael fin-Nazzjonijiet Magħquda, Gilad Erdan, argumenta li l-Hamas qed iwettqu l-attakki u jaħbu jdejhom. Is-Segretarju Ġenerali tan-Nazzjonijiet Magħquda, Antonio Guterres, talab għal waqfien mill-ġlied fir-reġjun. L-istess appell sar mill-Unjoni Ewropea u diversi pajjiżi Ewropej fosthom il-Ġermanja u Franza. Anki l-Istati Uniti talbu biex tinstab soluzzjoni u biex ikunu protteti l-ħajjiet ta' kulħadd speċjalment tat-tfal.